Hans Moravec

Hans Peter Moravec (født 30. november 1948) er professor i datavitenskap ved Carnegie Mellon University i Pittsburgh i Pennsylvania i USA.


== Bakgrunn ==
Moravec er født i Kautzen i Østerrike, men familien flyttet til Canada da han var fem år gammel. Hans nasjonalitet er canadisk, men har bodd, tatt utdannelse og arbeidet i USA siden 1971.


== Utdannelse ==
Ingeniørutdannelse ved Loyola College (Montréal) – 1965–67
BS (lavere grad) i matematikk ved Acadia University (Nova Scotia) – 1967–69
Hovedfag (MS) i datavitenskap ved University of Western Ontario (Ontario) – 1969–71Han arbeidet som forsker og underviser ved Stanford University i perioden 1971–80, hvor han tok doktorgrad (ph.d.) i datavitenskap. Veiledere var John McCarthy og Tom Binford.


== Jobber ==
I perioden 1969–71 var Moravec vitenskapelig assistent ved avdelingen for datavitenskap ved University of Western Ontario i Canada. Han arbeidet bl.a. med dataprogrammer for statistisk analyse, datasikkerhet, bygget og programmerte små mobile roboter.
I tiden 1971–80 var han assistentforsker ved «Laboratoriet for kunstig intelligens» ved Stanford University i California. Han arbeidet med prosjekter innen taleforståelse hos datamaskiner, kunstig syn hos roboter, multiprosessorsystemer, mobile roboter og innen fysikk. Han var undervisningsassistent i kurs som omhandlet roboter og programmering i Lisp.
Fra 1980 og til dags dato har han vært forsker ved Robot-Instituttet ved Carnegie Mellon University i Pennsylvania. Han er professor og leder for Mobile Robot Laboratory ved instituttet.


== Roboter ==
Moravec sin store lidenskap har helt fra skoledagene vært roboter. Han var med å lage en av de første roboter med kunstig syn (Stanford Cart) på begynnelsen av 1970-tallet. Der fikk han flere gode idéer i forbindelse med kunstig syn til roboter. Disse idéene har han og hans gruppe med studenter og ansatte utviklet videre i mer enn 30 år. 
Han har vært og er en profilert forsker innen sitt spesialfelt (kunstig syn til roboter), og med meget overraskende og kontroversielle meninger om roboter i fremtiden. I artikler (siden begynnelsen av 1990 de fleste på Internett) og bøker fremmer han sine meninger. Han regnes som en av pionérene i forbindelse med og tanker rundt den Teknologiske Singulariteten.


== Gründer ==
Moravec mener at mobile og autonome (selvstendige) roboter over de neste 50-60 år vil bli meget nyttige og fleksible, og til og med intelligente. Han tror at det vil være mange små fremskritt som forskere og utviklere kommer til å gjøre, og at det er viktig med en egen bransje eller industri på dette området. Slik skapes overskudd som kan pløyes tilbake til forskning og utvikling. Moravec har tidligere (på 1980-tallet) vært med å grunnlegge en robotbedrift, men dette gikk dårlig. Han sier nå selv at dette var alt for tidlig.Nå har han igjen blitt med på å grunnlegge en bedrift, SEEGRID Corporation, som skal utvikle, produsere og selge kunstig syn for roboter. Han mener tiden nå er mer moden, spesielt fordi datateknologien har kommet mye lengre.


== Bøker ==
Moravec har skrevet to bøker som har fått stor oppmerksomhet. De omhandler begge to roboter, og spesielt hans syn på hvordan vi mennesker vil utvikle og bruke roboter utover i dette århundret;

Mind Children: The Future of Robot and Human Intelligence (1988)
ROBOT: Mere Machine to Transcendent Mind (1998)


== Referanser ==